b'\n_START_ARTICLE_\nClaude Cahen\n_START_SECTION_\nFamilia, tinere\xc8\x9bea si studiile\n_START_PARAGRAPH_\nClaude Cahen s-a n\xc4\x83scut la Paris \xc3\xaen anul 1909 ca fiul cel mare dintre cei doi copii ai unei familii evreie\xc8\x99ti asimilate originare din Lorena (Metz). Numele Cahen este o form\xc4\x83 a numelui antic foarte r\xc4\x83sp\xc3\xa2ndit \xc3\xaentre evrei, Cohen ("preot" \xc3\xaen ebraic\xc4\x83). Tat\xc4\x83l s\xc4\x83u, Louis David Cahen (1881 - 1970) era fiul inginerului de poduri \xc8\x99i \xc8\x99osele Alfred Cahen. Mama sa, Genevi\xc3\xa8ve (1885-1946_, n\xc4\x83scut\xc4\x83 L\xc3\xa9vy, era sora matematicianului Paul Pierre L\xc3\xa9vy (1886-1971), membru al Academiei de \xc8\x99tiin\xc8\x9be.  Claude Cahen a \xc3\xaenv\xc4\x83\xc8\x9bat p\xc3\xa2n\xc4\x83 \xc3\xaen anul 1928 istoria la \xc3\x89cole Normale Sup\xc3\xa9rieure de pe strada Ulm din Paris, apoi \xc3\xaen 1932 a f\xc4\x83cut examenul de agregare \xc3\xaen istorie \xc8\x99i geografie.In paralel, \xc3\xaen anul 1931 a studiat limba arab\xc4\x83, apoi turca \xc8\x99i persana la \xc8\x98coala Na\xc8\x9bional\xc4\x83 de Limbi Orientale. \xc3\x8entre anii 1932-1940 a predat istoria ca profesor de liceu, \xc3\xaentre altele la Amiens \xc3\xaen anul 1933, \xc8\x99i la Rouen dup\xc4\x83 anul 1938. De asemenea a fost \xc8\x99ef de lucr\xc4\x83ri \xc3\xaen domeniul istoriei la \xc8\x98coala Na\xc8\x9bional\xc4\x83 de Limbi Orientale \xc3\xaentre anii 1937-1940. \xc3\x8entre anii 1933-1936 a \xc3\xaentreprins cercet\xc4\x83ri istorice \xc3\xaen cadrul Funda\xc8\x9biei Thiers, iar intre anii 1936-1938 a plecat \xc3\xaen c\xc4\x83l\xc4\x83torii de studii \xc3\xaen Turcia. \xc3\x8en anul 1939 a intrat \xc3\xaen Partidul Comunist Francez, pe atunci ilegal, \xc8\x99i \xc3\xaen acea perioad\xc4\x83 a devenit un adept al metodologiei istorice marxiste bazate pe materialismul dialectic. \xc3\x8en anul 1940 a terminat titlul de doctorat \xc3\xaen litere, una din teze fiind \xe2\x80\x9eSiria de nord \xc3\xaen perioada cruciadelor \xc8\x99i a principatului franc al Antiohiei\xe2\x80\x9d.\n_START_SECTION_\nPrizonier de r\xc4\x83zboi\n_START_PARAGRAPH_\nA trebuit s\xc4\x83-\xc8\x99i \xc3\xaentrerup\xc4\x83 cariera \xc8\x99tiin\xc8\x9bific\xc4\x83 \xc8\x99i didactic\xc4\x83 din cauza izbucnirii celui de al Doilea R\xc4\x83zboi Mondial. Recrutat \xc3\xaen armata francez\xc4\x83 la 15 aprilie 1940 , el a c\xc4\x83zut \xc3\xaen prizonierat \xc8\x99i a fost de\xc8\x9binut \xc3\xaen Germania vreme de cinci ani. \xc3\x8en cazul s\xc4\x83u, statutul de prizonier de r\xc4\x83zboi francez l-a salvat de soarta amar\xc4\x83 a majorit\xc4\x83\xc8\x9bii evreilor afla\xc8\x9bi \xc3\xaen m\xc3\xa2inile Germaniei naziste, \xc8\x99i care au pierit \xc3\xaen Holocaust. Eliberat din captivitate \xc3\xaen mai 1945, Cahen a fost demobilizat la 9 iunie 1945 \xc8\x99i s-a putut \xc3\xaentoarce acas\xc4\x83.\n_START_SECTION_\nVia\xc8\x9ba \xc8\x99i activitatea dup\xc4\x83 cel de-al doilea r\xc4\x83zboi mondial\n_START_PARAGRAPH_\n\xc3\x8encep\xc3\xa2nd din octombrie 1945, Cahen a predat la Universitatea din Strasbourg, mai \xc3\xaent\xc3\xa2i pe post de conferen\xc8\x9biar, iar din 1948 ca profesor. S-a c\xc4\x83s\xc4\x83torit cu profesoara Pauline Celine Olivier, fiic\xc4\x83 a unei familii franceze cre\xc8\x99tine, care era adepta metodei pedagogice nonconformiste a lui Celestin Fresne. Atunci c\xc3\xa2nd ideologii partidului comunist au atacat cu vehemen\xc8\x9b\xc4\x83 aceast\xc4\x83 metod\xc4\x83 \xc8\x99i pe inventatorul ei, care era el \xc3\xaensu\xc8\x99i comunist, Cahen s-a angajat trup \xc8\x99i suflet \xc3\xaen ap\xc4\x83rarea acestuia. \xc3\x8en 1959 Claude Cahen s-a transferat ca profesor de istoria islamului la Sorbona. Mai t\xc3\xa2rziu, \xc3\xaentre anii 1970-1979 a fost profesor la Universitatea Paris I, unde s-a bucurat de vecin\xc4\x83tatea unor colegi ilu\xc8\x99tri ca . \xc3\x8en anul 1960 nu a re\xc3\xaennoit carnetul de membru al Partidului Comunist, dar a r\xc4\x83mas convins de justetea concep\xc8\x9biei istorice marxiste. \xc3\x8en anul 1967 a fost profesor oaspete la Universitatea Michigan din Ann Arbour._NEWLINE_\xc3\x8en ultimii ani ai vie\xc8\x9bii Cahen a fost lovit de o sc\xc4\x83dere sever\xc4\x83 a auzului \xc8\x99i a vederii \xc8\x99i a fost nevoit din aceast\xc4\x83 pricin\xc4\x83 sa refuze participarea la simpozioane si paneluri diferite la care erau a\xc8\x99teptate cu interes opiniile sale cu privire la lumea islamic\xc4\x83 \xc8\x99i istoria medieval\xc4\x83. Nev\xc4\x83z\xc4\x83tor \xc8\x99i aproape surd, el \xc8\x99i-a p\xc4\x83strat p\xc3\xa2na la sf\xc3\xa2r\xc8\x99it ascu\xc8\x9bimea min\xc8\x9bii. C\xc3\xa2nd a trebuit s\xc4\x83 se retrag\xc4\x83 din activitatea \xc8\x99tiin\xc8\x9bific\xc4\x83 \xc8\x99i didactic\xc4\x83, el a cedat biblioteca sa \xc8\x99tiin\xc8\x9bific\xc4\x83 lui College de France. Colec\xc8\x9bia care \xc3\xaei poart\xc4\x83 numele con\xc8\x9bine 2000 c\xc4\x83r\xc8\x9bi provenite din Orient, 1000 exemplare din 20 reviste, 80 teze pentru titluri universitare, 475 c\xc4\x83r\xc8\x9bi din afara lumii arabo-islamice, 60 de publica\xc8\x9bii ale unor congrese \xc8\x99tiin\xc8\x9bifice \xc8\x99i 3365 articole tip\xc4\x83rite, s-a al\xc4\x83turat donatiilor facute de Sauvager, Henri Laoste, Jacques Berque si Louis Massignon._NEWLINE_Claude Cahen a murit \xc3\xaen noiembrie 1991. V\xc4\x83duva lui, Pauline, a decedat la treisprezece luni dup\xc4\x83 el. Perechea a avut \xc8\x99ase copii, \xc3\xaentre care doi istorici - Michel Cahen (n.1953) \xc8\x99i Gilbert Cahen.\n_START_SECTION_\nOpera istoriografic\xc4\x83\n_START_PARAGRAPH_\nClaude Cahen este uneori considerat, ca \xc8\x99i Bernard Lewis, reprezentantul acelor \xe2\x80\x9eorientali\xc8\x99ti t\xc3\xa2rzii\xe2\x80\x9d, a c\xc4\x83ror baz\xc4\x83 teoretic\xc4\x83 consta \xc3\xaenainte de toate \xc3\xaen istoriografia european\xc4\x83, \xc8\x99i care, ceva mai t\xc3\xa2rziu, s-au implicat \xc3\xaen cercetarea Orientului. Amandoi au purces la studiul Orientului Apropiat folosind cu scrupulozitate uneltele istoriei generale, \xc8\x99i mai ales cele ale istoriei sociale \xc8\x99i politice, evit\xc3\xa2nd punerea unui accent exagerat pe specificul civiliza\xc8\x9biei religioase. Dup\xc4\x83 cum apreciaz\xc4\x83 Humphreys, \xe2\x80\x9ecine cite\xc8\x99te lucr\xc4\x83rile lui Cahen, poate avea impresia c\xc4\x83 ar citi despre istoria Rusiei sau Italiei: credin\xc8\x9ba religioas\xc4\x83 \xc8\x99i expresiile culturale nu joac\xc4\x83 o func\xc8\x9bie esen\xc8\x9biala \xc3\xaen analizele sale\xe2\x80\x9d.  \xc3\x8enaintea celui de al doilea r\xc4\x83zboi mondial, Cahen a \xc3\xaenceput prin a publica cercet\xc4\x83ri asupra regimului feudal \xc3\xaen Italia normand\xc4\x83 \xc8\x99i \xc3\xaen nordul Siriei \xc3\xaen vremea cruciadelor. Dup\xc4\x83 r\xc4\x83zboi a continuat studiul perioadei cruciadelor, concentr\xc3\xa2ndu-se \xc3\xaens\xc4\x83, mai cu seam\xc4\x83, asupra istoriei economice a societ\xc4\x83\xc8\x9bii islamice medievale. \xc3\x8en august 1954 la un congres al orientali\xc8\x99tilor la Cambridge, el a prezentat un articol-manifest intitulat \xe2\x80\x9eIstoria economic\xc4\x83 \xc8\x99i cultural\xc4\x83 a Orientului musulman \xc3\xaen Evul Mediu\xe2\x80\x9d, \xc3\xaen care a lansat o platform\xc4\x83 provocativ\xc4\x83 \xc3\xaen raport cu c\xc4\x83ile de cercetare ale orientalisticii de p\xc3\xa2n\xc4\x83 atunci. A pretins ca \xc3\xaen cercetarea Orientului s\xc4\x83 fie aplicate acelea\xc8\x99i metode \xc8\x99tiin\xc8\x9bifice ca acelea obi\xc8\x99nuite \xc3\xaen istoria Occidentului \xc8\x99i a propus o list\xc4\x83 \xc3\xaentreag\xc4\x83 de subiecte de cercetare care a consternat pe unii din \xe2\x80\x9eorientali\xc8\x99tii clasici\xe2\x80\x9d prezen\xc8\x9bi la \xc3\xaentrunire. \xc3\x8en acel an, 1954, Cahen a publicat \xe2\x80\x9eIntroducere \xc3\xaen Prima Cruciad\xc4\x83\xe2\x80\x9d (An Introduction to the First Crusade). \xc3\x8en anii ce au urmat a studiat, \xc3\xaentre altele, comer\xc8\x9bul maritim, economia \xc8\x99i politica financiar\xc4\x83 a Egiptului medieval, de asmenea mi\xc8\x99c\xc4\x83ri populare \xc8\x99i autonomia centrelor urbane \xc3\xaen Asia musulman\xc4\x83 medieval\xc4\x83. Cahen a fost solicitat s\xc4\x83 scrie capitolele despre lumea islamic\xc4\x83 \xc8\x99i c\xc3\xa2teva din capitolele despre cruciade din \xe2\x80\x9eIstoria general\xc4\x83 a civiliza\xc8\x9biilor\xe2\x80\x9d (PUF, Paris). De asemenea, a scris diferite articole \xc3\xaen \xe2\x80\x9eEnciclopedia Islamului\xe2\x80\x9d \xc3\xaen editura Brill, capitolul \xe2\x80\x9eEconomie, societate, institu\xc8\x9bii\xe2\x80\x9d din Enciclopedia Cambridge a Islamului \xc8\x99i \xc3\xaen revista \xe2\x80\x9eArabica\xe2\x80\x9d. \xc3\x8en contrast cu modestia care \xc3\xael caracteriza, Cahen a fost denumit de unii din colegii de breasl\xc4\x83 \xe2\x80\x9edecanul istoriei sociale musulmane\xe2\x80\x9d \xc8\x99i \xe2\x80\x9eunul din istoricii islamului de cel mai mare r\xc4\x83sunet din secolul al XX-lea\xe2\x80\x9d \xc3\x8entre istoricii americani care l-au apreciat \xc3\xaen mod deosebit se num\xc4\x83ra \xc8\x99i Mark Cohen.  Cartea cea mai faimoas\xc4\x83, de concep\xc8\x9bie modern\xc4\x83, a lui Claude Cahen, care a fost tradus\xc4\x83 \xc3\xaen numeroase limbi, Islamul: de la na\xc8\x99terea sa \xc8\x99i p\xc3\xa2n\xc4\x83 la \xc3\xaenceputurile Imperiului Otoman - din veacul al 7-lea \xc8\x99i p\xc3\xa2n\xc4\x83 la sf\xc3\xa2r\xc8\x99itul veacului al 15-lea, a devenit, pentru mult\xc4\x83 vreme, un manual fundamental \xc3\xaen studiul islamului \xc3\xaen universit\xc4\x83\xc8\x9bile din lume. Cahen este cunoscut \xc8\x99i pentru contribu\xc8\x9biile sale la istoria Siriei \xc8\x99i Egiptului, a epocii mamelucilor \xc8\x99i a Turciei pre-otomane \xc8\x99i otomane, adesea dintr-un punct de vedere istoric-comparativ.'